Gedagte vir die dag: Waarom ek weet dat jy nie sal moed opgee nieFoto: invertedculture.net Om hierdie rede gee ons nie moed op nie. Al is ons uiterlike mens besig om te vergaan, innerlik word ons van dag tot dag vernuwe. Ons swaarkry op die oomblik is gering en tydelik, maar dit bewerk vir ons ’n heerlikheid wat alles verreweg oortref en vir altyd vas sal staan. Ons oog is nie op die sigbare dinge gerig nie, maar op die onsigbare, want die sigbare dinge is tydelik, maar die onsigbare vir altyd. (2 Korintiërs 4:16-18) Ten spyte van al hierdie lewe se hoogte- en laagtepunte, is daar ’n gerusstellende ritme in Paulus se heilige argumente vir ’n genadige God wat alles ten goede laat saamwerk en wat nie sal toelaat dat enigiets sy liefde vir jou sal laat afneem nie (Rom. 8). Maar miskien is sulke woorde al so lank as wat jy kan onthou as pleisters op jou seerkry geplak, en kan jy hulle nie meer voel nie. Ek bid dat jy dié waarheid sal onthou: Jy is ’n kind van God. Moed opgee is nie wat jy doen nie. Jy ken God. Jy weet Hy ken jou. Jy weet hierdie lewe is nie waaroor dit eintlik gaan nie. Dit het alles wel ’n doel. Hy sal jou deurhelp. En dit sal wonderlik wees. Kan jy jou voorstel hoe die ewige heerlikheid die stres of lyding van vandag balanseer? Jesus, dankie dat U my voortdurend innerlik nuut maak en verkwik, maak nie saak wat uiterlik met my gebeur nie. Amen